
[bookmark: _GoBack]«Որդեգրման ենթակա երեխաների տվյալներն օտարերկրյա կենտրոնական մարմիններին կամ հավատարմագրված կազմակերպություններին տրամադրելու, նրանց որդեգրելու ցանկություն հայտնած որդեգրել ցանկացող անձանց հետ աշխատանքներն իրականացնելու, տվյալները հետ կանչելու կարգը սահմանելու մասին» Հայաստանի Հանրապետության կառավարության որոշման նախագծի ընդունման

1. Ընթացիկ իրավիճակը և նախագծի ընդունման անհրաժեշտությունը
Հայաստանի Հանրապետությունը դեռևս 2007 թվականին վավերացրել է «Երեխաների պաշտպանության և օտարերկրյա որդեգրման բնագավառում համագործակցության մասին» կոնվենցիան (այսուհետ՝ Կոնվենցիա), որով կարգավորվում են օտարերկրյա որդեգրման իրականացման և դրա շրջանակներում պետությունների միջև համագործակցության հետ կապված իրավահարաբերությունները։
Կոնվենցիայի 6-րդ հոդվածի համաձայն՝ անդամ պետությունները Կոնվենցիայով սահմանված պարտականությունների կատարման համար նշանակում են կենտրոնական մարմիններ։ Կոնվենցիայի 4-րդ գլխով նախատեսվում են օտարերկրյա որդեգրման ընթացակարգը և դրա շրջանակներում պետությունների կենտրոնական մարմինների միջև համագործակցության առանձնահատկությունները։ Այսպես, Կոնվենցիայի 14-րդ հոդվածով նախատեսվում է, որ Կոնվենցիայի անդամ մեկ պետությունում մշտապես բնակվող անձինք, որոնք ցանկանում են որդեգրել մեկ այլ պայմանավորվող պետությունում մշտապես բնակվող երեխայի, դիմում են իրենց մշտական բնակության վայրի պետության կենտրոնական մարմնին։ Կոնվենցիայի 15-րդ հոդվածով նախատեսվում է նշված դիմումի հիման վրա ընդունող պետության կենտրոնական մարմնի կողմից ծագման պետության կենտրոնական մարմնին որդեգրել ցանկացող անձանց վերաբերյալ զեկույցը կազմելու և ներկայացնելու կարգը, իսկ 16-րդ հոդվածով նախատեսվում է ծագման պետության կենտրոնական մարմնի կողմից երեխայի վերաբերյալ զեկույցը կազմելու և ընդունող պետության կենտրոնական մարմնին ներկայացնելու կարգը։ 
Կոնվենցիայի կիրառման թիվ 1 ուղեցույցի համաձայն՝ երեխայի լավագույն շահերից բխում է, որ որպես առաջնային քայլ՝ ծագման պետության իրավասու մարմինները տվյալ պետության օրենսդրությամբ նախատեսված ընթացակարգով որոշեն՝ արդյոք երեխան ենթակա է որդեգրման և արդյոք նա կարող է ենթակա լինել օտարերկրյա որդեգրման, ինչից հետո ծագման պետության իրավասու մարմինները կարող են ընդունող պետության իրավասու մարմիններին ծանուցել այն «երեխաների տեսակների» վերաբերյալ, որոնք կարիք ունեն որդեգրման՝ ներկայացնելով նրանց վերաբերյալ համապատասխան տեղեկատվությունը։ Ուղեցույցի համաձայն՝ միայն սրանից հետո է, որ ծագման պետությունները կարող են ստանալ տվյալ երեխաներին որդեգրելու տեսանկյունից համապատասխան (այն է՝ տվյալ հատկանիշներով երեխայի որդեգրել ցանկացող և երեխայի կարիքները բավարարելուն ունակ)՝ որդեգրել ցանկացող անձանց դիմումները։ Ուղեցույցով նաև նշվել է, որ նման մոտեցումը կնպաստի երեխայակենտրոն որդեգրման համակարգի ստեղծմանը և կնվազեցնի ծագման պետության իշխանությունների նկատմամբ հնարավոր ճնշումների ռիսկերը, որոնք առկա են այն դեպքում, եթե ընդունող պետությունում մշտապես բնակվող անձինք դիմում են ծագման պետությունից երեխա որդեգրելու համար՝ առանց նախապես համոզվելու, որ տվյալ պետությունում առկա են այդ անձին համապատասխան բնութագրով և կարիքներով երեխաներ։[footnoteRef:1]  [1:  Ուղեցույցը հասանելի՝ https://assets.hcch.net/docs/bb168262-1696-4e7f-acf3-fbbd85504af6.pdf ] 

Վերոգրյալից ելնելով՝ 2025 թվականի հոկտեմբերի 22-ի՝ «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» ՀՕ-363-Ն օրենքով Ընտանեկան օրենսգրքում նախատեսվել են օտարերկրյա որդեգրման հիմունքները կարգավորող մի շարք դրույթներ և ի թիվս այլնի, Ընտանեկան օրենսգրքի 113.1-ին հոդվածի 6-րդ մասով նախատեսվել է, որ Կենտրոնական մարմինը կարող է օտարերկրյա որդեգրմանը հասանելի որդեգրման ենթակա երեխաների ապանձնավորված տվյալները տրամադրել Կոնվենցիայի շրջանակում համագործակից պետության կենտրոնական մարմնին կամ հավատարմագրված կազմակերպությանը՝ երեխայի կարիքներին համապատասխան որդեգրել ցանկացող անձ գտնելու համար: Ընդ որում, նախատեսվել է նաև ՀՀ կառավարությանը լիազորող նորմ՝ սահմանելու որդեգրման ենթակա երեխաների տվյալներն օտարերկրյա կենտրոնական մարմիններին կամ հավատարմագրված կազմակերպություններին տրամադրելու, նրանց որդեգրելու ցանկություն հայտնած որդեգրել ցանկացող անձանց հետ աշխատանքներն իրականացնելու, տվյալները հետ կանչելու կարգը:
Ըստ այդմ, անհրաժեշտ է նախատեսել վերոգրյալ կարգը՝ ապահովելով օտարերկրյա որդեգրման շրջանակներում ՀՀ կառավարության նշանակած կենտրոնական մարմնի և այլ պետությունների կենտրոնական մարմինների ու հավատարմագրված կազմակերպությունների միջև համագործակցության համապատասխանությունը Կոնվենցիային և Ընտանեկան օրենսգրքին։ 
 
2. Առաջարկվող կարգավորման բնույթը
«Որդեգրման ենթակա երեխաների տվյալներն օտարերկրյա կենտրոնական մարմիններին կամ հավատարմագրված կազմակերպություններին տրամադրելու, նրանց որդեգրելու ցանկություն հայտնած որդեգրել ցանկացող անձանց հետ աշխատանքներն իրականացնելու, տվյալները հետ կանչելու կարգը սահմանելու մասին» ՀՀ կառավարության որոշման նախագծով (այսուհետ՝ Նախագիծ) կարգավորվում են ՀՀ օրենսդրության համաձայն օտարերկրյա որդեգրման ենթակա ճանաչված և որպես այդպիսին հաշվառված երեխաների վերաբերյալ տվյալների փոխանցման ու օտարերկրյա որդեգրման գործընթաց իրականացնելու նպատակով համապատասխան պետությունների իրավասու մարմինների հետ աշխատելու հետ կապված իրավահարաբերությունները։
Հարկ է նկատել, որ ՀՀ ընտանեկան օրենսգրքով նախատեսված լիազորող նորմերի հիման վրա Աշխատանքի և սոցիալական հարցերի նախարարության կողմից մշակվել և շրջանառվել է «Որդեգրման և որդեգրման վերահսկողության իրականացման կարգերը հաստատելու մասին» ՀՀ կառավարության որոշման նախագիծը[footnoteRef:2], որով կարգավորվում են նաև օտարերկրյա որդեգրման հետ կապված իրավահարաբերությունները։ Ըստ այդմ, սույն Նախագծով սահմանվել են միայն այն կարգավորումները, որոնք արդեն իսկ նախատեսված չեն որդեգրման ընդհանուր կարգի նախագծով՝ ապահովելու համար կրկնությունների բացառումը։ Միաժամանակ, Նախագիծը մշակվել է այնպես, որ ապահովվի երկու կարգերի միջև ներդաշնակությունը և բացառվեն հակասական մոտեցումները։  [2:  Հասանելի՝ https://www.e-draft.am/projects/10084/about ] 

Ըստ այդմ, Նախագծով սահմանվել է օտարերկրյա որդեգրման ենթակա երեխաների վերաբերյալ ապանձնավորված տվյալները փոխանցելու՝ Կենտրոնական մարմնի պարտականությունը, ինչպես նաև մանրամասն սահմանվել են այն տվյալները, որոնք ենթակա են փոխանցման։ Նշված տվյալները սահմանվել են՝ հիմք ընդունելով երեխայի այն բնութագրերը, որոնք կարող են անհրաժեշտ լինել որդեգրել ցանկացող անձի հետ նախնական համադրումը, այսինքն՝ համադրման տեխնիկական փուլն իրականացնելու համար։ Սա թույլ կտա ընդունող պետությունների իրավասու մարմիններին՝ նախապես համոզվելու, որ Հայաստանի Հանրապետությունից երեխա որդեգրելու համար դիմում են ներկայացնում միայն այն անձինք, որոնք կարող են ապահովել տվյալ պահին Հայաստանի Հանրապետությունում որդեգրման համար հասանելի երեխաների կարիքների բավարարումը և որոնց ցանկալի չափանիշներին համապատասխանող երեխաներ տվյալ պահին որդեգրման համար հասանելի են Հայաստանի Հանրապետությունում՝ բացառելով անհարկի լրացուցիչ դիմումների ներկայացումը։ 
Վերոգրյալ մոտեցումը կերաշխավորի ոչ միայն երեխայի լավագույն շահից բխող որդեգրման համակարգի ձևավորումը, այլ նաև որդեգրել ցանկացող անձանց կողմից սպասման ժամկետների կրճատումը։
Նախագծով նաև սահմանվել է, որ համապատասխան ապանձնավորված տվյալներն օտարերկրյա կենտրոնական մարմիններին կամ հավատարմագրված կազմակերպություններին ներկայացվում են միայն այն դեպքում, եթե Կենտրոնական մարմնում հաշվառված չեն Հայաստանի Հանրապետության սահմաններից դուրս բնակվող՝ որդեգրել ցանկացող անձինք կամ եթե հաշվառված անձանց հետ որդեգրման ենթակա երեխայի համադրման տեխնիկական փուլի արդյունքում երեխան չի առանձնացվել որպես որդեգրել ցանկացող որևէ անձի կողմից ցանկալի չափանիշներին համապատասխանող։ Նշված իրավակարգավորումը նպատակ ունի ապահովելու, որ արդեն իսկ որպես որդեգրել ցանկացող հաշվառված անձանց որդեգրման ենթակա երեխայի հետ համադրման տեսանկյունից տրվի առավելություն։ 
Կոնվենցիայի գործնական կիրառման հատուկ կոմիտեի՝ 2005 թվականի առաջարկությունների[footnoteRef:3] համաձայն՝ պետությունները պետք է ակտիվ կերպով հնարավորինս բացառեն որդեգրել ցանկացող անձանց և ծագման պետության իշխանությունների միջև ուղիղ կապը մինչև դրա առթիվ թույլտվություն ստանալը։ Սա անհրաժեշտ է հնարավոր չարաշահումներից խուսափելու համար, ինչպես նաև նրա համար, որ Կոնվենցիայի պահանջներին համահունչ՝ թե ծագման, թե ընդունող պետությունների իրավասու մարմինները լիովին մասնակից լինեն որդեգրման գործընթացին և համոզվեն, որ որդեգրումը բխում է երեխայի լավագույն շահերից։ Այս առումով հարկ է նկատել, որ Կոնվենցիայի 17-րդ հոդվածի «գ» կետի համաձայն՝ ծագման պետությունում ցանկացած որոշում այն մասին, որ երեխան պետք է վստահված լինի որդեգրող ապագա ծնողներին, կարող է կայացվել միայն այն դեպքում, եթե երկու պետությունների կենտրոնական մարմինները համաձայնել են իրականացնել որդեգրումը։  [3:  Հասանելի՝ https://assets.hcch.net/upload/wop/concl33sc05_e.pdf ] 

Ըստ այդմ, Նախագծով սահմանվել է, որ որդեգրել ցանկացող անձի հաշվառման, ինչպես նաև նրա ու որդեգրման ենթակա երեխայի համադրման ընթացքում Կենտրոնական մարմինը կամ Հայաստանի Հանրապետության այլ իրավասու մարմինները չեն կարող անմիջականորեն հաղորդակցվել Կոնվենցիային անդամակցող պետությունում մշտապես բնակվող որդեգրել ցանկացող անձի հետ, և հաղորդակցությունն իրականացվում է բացառապես համապատասխան պետության կենտրոնական մարմնի կամ հավատարմագրված կազմակերպության կամ դրա ներկայացուցչության կամ ներկայացուցչի միջոցով։ Ընդ որում, նախատեսվել է, որ անմիջական հաղորդակցությունը հնարավոր է միայն մասնագիտական համադրումից հետո որդեգրման ենթակա երեխայի և որդեգրել ցանկացող անձի միջև հանդիպումը կազմակերպելու նպատակով, եթե առկա է համապատասխան պետության կենտրոնական մարմնի կամ հավատարմագրված կազմակերպության համաձայնությունը։ 
Նախագծով նախատեսվել են նաև համադրման արդյունքում դրական եզրակացության հիման վրա Կոնվենցիայի 15-րդ հոդվածով նախատեսված զեկույցի ներկայացման մանրամասները, մասնավորապես՝ զեկույցում ներառվող տվյալները, Կառավարության որոշմամբ որդեգրման թույլտվություն (նախնական համաձայնություն) տալու դեպքում այդ մասին օտարերկրյա պետության իրավասու մարմնին ծանուցելու կարգը, ինչպես նաև Կոնվենցիայով նախատեսված՝ օտարերկրյա որդեգրումը հավաստող վկայականի տրամադրման պահանջը և վկայականի ձևը։ Վկայականի ձևը սահմանվել է՝ հիմք ընդունելով Միջազգային մասնավոր իրավունքի Հաագայի կոնֆերանսի՝ նման վկայականի օրինակելի ձևը[footnoteRef:4]։   [4:  Հասանելի՝ https://assets.hcch.net/docs/ae2713c0-c008-44c3-8b13-3155061194ad.pdf ] 

Նախագծով նախատեսվում են նաև այն դեպքերը, երբ երեխայի վերաբերյալ տվյալները Կենտրոնական մարմնի կողմից պետք է հետ կանչվեն օտարերկրյա իրավասու մարմիններից։ Մասնավորապես, դրանք են բոլոր այն դեպքերը, երբ երեխան այլևս ենթակա չէ որդեգրման (արդեն իսկ որդեգրվել է, վերամիավորվել է կենսաբանական ծնողների հետ, մահացել է, լրացել է նրա 18 տարեկանը և այլն), ինչպես նաև այն դեպքերը, երբ երեխայի համադրման մասնագիտական փուլի արդյունքում ընդունվել է դրական եզրակացություն, քանի որ տվյալ պարագայում երեխան չի կարող համադրվել այլ անձանց հետ, ուստիև նպատակահարմար չէ այլ անձանց կողմից երեխայի տվյալների դիտարկումը։  

3. Ակնկալվող արդյունքը
Նախագծի ընդունմամբ կապահովվի Կոնվենցիայի և Հայաստանի Հանրապետության ընտանեկան օրենսգրքի դրույթներին համահունչ օտարերկրյա որդեգրման իրականացումը, այդ թվում՝ ՀՀ կառավարության նշանակած կենտրոնական մարմնի և օտարերկրյա պետությունների կենտրոնական մարմինների կամ հավատարմագրված կազմակերպությունների միջև համագործակցությունը։ 

4. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ արդարադատության նախարարության կողմից՝ ՄԱԿ-ի մանկական հիմնադրամի փորձագիտական աջակցությամբ։

5. Կապը ռազմավարական փաստաթղթերի հետ
Նախագիծը բխում է Հայաստանի՝ մինչև 2050 թվականը վերափոխման ռազմավարության 4-րդ մեգանպատակից, այն է՝ առողջ և ապահով քաղաքացի, ժողովուրդ։ Նշված մեգանպատակի համաձայն՝ պետք է ստեղծել անհրաժեշտ բոլոր պայմանները առողջ ապրելակերպի, առողջության պահպանման, վերականգնման և արդյունավետ աշխատանքային գործունեության համար, ինչպես նաև պետք է ապահովել պետական ամբողջական և լիարժեք հոգածությունը երեխաների և անաշխատունակ խմբերի նկատմամբ։ Նախագծով առաջարկվող կարգավորումները կնպաստեն առանց ծնողական խնամքի մնացած երեխաների նկատմամբ ամբողջական և լիարժեք հոգածության ապահովմանը՝ Կոնվենցիայի դրույթներին համահունչ օտարերկրյա որդեգրման գործընթացի իրականացման միջոցով։ 

6. Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները։ 
Նախագծի ընդունման դեպքում Հայաստանի Հանրապետության պետական բյուջեում եկամուտների և ծախսերի ավելացում կամ նվազեցում չի նախատեսվում։



